送李鈞郎中
作者：蘇轍
朝代：宋

paragraphs: 君家毗陵本江南，雖爲浙西終未甘。
風流秀發自不減，氣質渾樸猶中含。
敲榜滿前但長嘯，簿書堆案常清談。
湖中往往載畫舫，竹下小小開茅庵。
歌吟仿佛類騷雅，導引委曲師彭聃。
新茶潑乳睡方覺，淥酒傾水醒復酣。
一朝揮手去不顧，使我把袂心難堪。
扁舟水涸費牽挽，瘦馬雪凍憂朝參。
一官來往似秋燕，薄俸包裹如春蠶。
東南乞麾尚可得，白首誰念家無甔。